[pic] | EUROOPAN KOMISSIO |

Bryssel 24.6.2010

KOM(2010)336 lopullinen

2010/0183 (COD)

Ehdotus:

EUROOPAN PARLAMENTIN JA NEUVOSTON ASETUS (EY) N:o xxxx/20010

annettu

asetuksen (EY) N:o 1234/2007 (yhteisiä markkinajärjestelyjä koskeva asetus) muuttamisesta Saksan alkoholimonopolin puitteissa myönnettävän tuen osalta

PERUSTELUT

Saksan viranomaiset saavat nykyisellään valtiontukisäännöistä poiketen myöntää valtiontukea Saksan monopolin puitteissa tuotteille, jotka kyseinen monopoli pitää jalostuksen jälkeen kaupan maatalousperäisenä etyylialkoholina. Valtiontukea voidaan myöntää vuodessa yhteensä enintään 110 miljoonaa euroa.

Maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 182 artiklan 3 kohdan mukaan poikkeuksen voimassaolo lakkaa 31. joulukuuta 2010. Tällä asetusluonnoksella jatketaan poikkeuksen soveltamista ja ehdotetaan, että monopolin harjoittama tuotanto/myynti lopetetaan asteittain siten, että monopoli lakkaa olemasta 1. tammikuuta 2018. Tislaamot jaetaan kahteen luokkaan, joihin sovelletaan eri menettelyjä:

- Sinettitislaamot (landwirtschaftliche Verschlussbrennereien) , joita on tällä hetkellä noin 670 ja jotka käyttävät lähinnä viljaa ja perunaa. Ne voivat kuulua monopoliin vuoden 2013 loppuun saakka. Niiden tuotannon on vähennyttävä asteittain seuraavasti: 540 000 hehtolitraa vuonna 2011, 360 000 hehtolitraa vuonna 2012 ja 180 000 hehtolitraa vuonna 2013. Monopolista irtaantuvat sinettitislaamot voivat saada korvauksena 257,50 euroa hehtolitralta nominaalisia tislausoikeuksia. Tämä korvaava tuki on myönnettävä viimeistään 31. joulukuuta 2013, mutta se voidaan maksaa useina erinä 31. joulukuuta 2017 saakka.

- Pientislaamot, joille määritellään tuotannon vakiomäärä ( Abfindungsbrennereien) , tislaamoiden käyttäjät ( Stoffbesitzer) ja hedelmäosuuskuntien tislaamot (Obstgemeinschaftsbrennereien) , jotka ovat paikallistasoisia ja tuottavat hedelmistä vain vähäisiä määriä alkoholia (enintään 300 litraa vuodessa). Ne voivat tuottaa vuosittain enintään 60 000 hehtolitraa vuoden 2017 saakka.

Tuen, joka maksetaan 1. tammikuuta 2011 ja 31. joulukuuta 2013 välisenä aikana, kokonaismäärä voi olla enintään 269,9 miljoonaa euroa, ja tuen, joka maksetaan 1. tammikuuta 2014 ja 31. joulukuuta 2017 välisenä aikana 2017, kokonaismäärä voi olla enintään 268 miljoonaa euroa.

Saksan on edelleen annettava komissiolle vuosittain kertomus järjestelmän toimivuudesta. Lisäksi Saksan on jokaisena vuosista 2013–2016 esitettävä asteittaista luopumista koskeva vuosisuunnitelma pientislaamoille, joille määritellään tuotannon vakiomäärä, tislaamojen käyttäjille ja hedelmäosuuskuntien tislaamoille.

Tällä ehdotuksella ei ole vaikutusta yhteisön talousarvioon.

2010/0183 (COD)

Ehdotus:

EUROOPAN PARLAMENTIN JA NEUVOSTON ASETUS (EY) N:o xxxx/20010

annettu

asetuksen (EY) N:o 1234/2007 (yhteisiä markkinajärjestelyjä koskeva asetus) muuttamisesta Saksan alkoholimonopolin puitteissa myönnettävän tuen osalta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 42 artiklan ensimmäisen kohdan ja 43 artiklan 2 kohdan,

ottavat huomioon Euroopan komission ehdotuksen,

ottavat huomioon Euroopan talous- ja sosiaalikomitean lausunnon[1],

sen jälkeen, kun ehdotus on toimitettu kansallisille parlamenteille,

noudattavat tavallista lainsäätämisjärjestystä,

sekä katsovat seuraavaa:

1. Maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007[2] 182 artiklan 4 kohdassa säädettyjen erityissääntöjen, joiden mukaan Saksa voi myöntää tukea Saksan alkoholimonopolissa, jäljempänä ’monopoli’, voimassaolo lakkaa 31 päivänä joulukuuta 2010.

2. Komission asetuksen (EY) N:o 1234/2007 184 artiklan 3 kohdan mukaisesti esittämän kertomuksen mukaan monopolin merkitys on viime vuosina vähentynyt. Vuosina 2001–2008 monopolista irtautui noin 70 sinettitislaamoa ( landwirtschaftliche Verschlussbrennereien ). Monopolin myymät määrät ovat vähentyneet vuodesta 2003 alkaen, ja talousarvio on pienentynyt vuoden 2003 110 miljoonasta eurosta 80 miljoonaan euroon vuonna 2008. Jotkin tislaamot ovatkin jo aloittaneet valmistautumisen vapaille markkinoille siirtymiseksi perustamalla osuuskuntia, investoimalla vähemmän energiaa vieviin laitteisiin tuotantokustannusten alentamiseksi ja markkinoimalla yhä suuremman osan alkoholistaan suoraan. Sopeutumisaikaa tarvitaan kuitenkin enemmän, jotta tislaajat menestyisivät vapailla markkinoilla. Monopolin voimassaoloa on tarpeen pidentää vielä muutamalla vuodella monopolin ja tuen lakkauttamisprosessin saattamiseksi päätökseen sekä asteittaisen lakkauttamisen mahdollistamiseksi.

3. Eräillä Saksan alueilla alkoholitislaamot ovat perinteisesti osa pieniä ja keskisuuria maatiloja, ja niillä on suuri merkitys tilojen toiminnan jatkumiselle, koska niiden ansiosta viljelijät saavat lisätuloja ja työpaikkoja säilyy maaseutualueilla. Lähinnä viljaa ja perunaa käyttävien sinettitislaamojen pitäisi sen vuoksi voida edelleen saada tukea monopolista 31 päivään joulukuuta 2013 saakka. Kaikkien sinettitislaamojen olisi kyseiseen päivämäärään mennessä siirryttävä vapaille markkinoille. Kyseisenä ajankohtana alkaa myös maaseudun kehittämisen uusi ohjelmakausi 2014–2020, joten Saksa voi siirtää osan monopoliin käytetyistä rahoista maaseudun kehittämisohjelmalleen.

4. Pientislaamot, joille määritellään tuotannon vakiomäärä ( Abfindungsbrennereien ), tislaamoiden käyttäjät ( Stoffbesitzer ) ja hedelmäosuuskuntien tislaamot ( Obstgemeinschaftsbrennereien ) edistävät perinteisten maisemien ja biologisen monimuotoisuuden säilyttämistä, sillä ne auttavat säilyttämään tislaajien raaka-aineiden lähteinä olevia hedelmäpuutarhoja. Ottaen huomioon edellä esitetty ja se, että kyseisten tislaamojen tuotanto on paikallista ja hyvin vähäistä, niiden pitäisi sen vuoksi voida saada tukea monopolista vielä viimeisen ajanjakson ajan 31 päivään joulukuuta 2017 saakka. Monopoli on lakkautettava kyseiseen päivämäärään mennessä. Tuen lopullisen lakkauttamisen varmistamiseksi Saksan olisi toimitettava vuosittain vuodesta 2013 lähtien vuotuinen asteittaista luopumista koskeva suunnitelma.

5. Monopolin yhteydessä tapahtuva etyylialkoholin tuotanto on rajoitettua ja muodostaa nykyisellään alle 10 prosenttia maatalousperäisen etyylialkoholin kokonaistuotannosta Saksassa. Koska kaikkien sinettitislaamojen pitää siirtyä vapaille markkinoille viimeistään 31 päivänä joulukuuta 2013, kyseinen prosenttiosuus pienenee merkittävästi kyseisen päivämäärän jälkeen.

6. Tätä asetusta olisi tuen myöntämisen jatkuvuuden takaamiseksi sovellettava 1 päivästä tammikuuta 2011.

7. Sen vuoksi asetusta (EY) N:o 1234/2007 olisi muutettava,

OVAT HYVÄKSYNEET TÄMÄN ASETUKSEN:

1 artikla

Korvataan asetuksen (EY) N:o 1234/2007 182 artiklan 4 kohta seuraavasti:

”4. Poiketen siitä, mitä tämän asetuksen 180 artiklassa säädetään, tukeen, jota Saksa myöntää 31 päivään joulukuuta 2017 kansallisen alkoholimonopolinsa puitteissa tuotteille, jotka monopoli pitää jatkojalostuksen jälkeen kaupan SEUT-sopimuksen liitteessä I mainittuna maatalousperäisenä etyylialkoholina, sovelletaan ainoastaan SEUT-sopimuksen 108 artiklan 1 kohtaa ja 108 artiklan 3 kohdan ensimmäistä virkettä, sillä edellytyksellä, että seuraavat edellytykset täyttyvät:

a) monopolinalaisen tukea saavan etyylialkoholin kokonaistuotannon on vähennyttävä asteittain vuoden 2003 enimmäismäärästä 600 000 hehtolitraa 420 000 hehtolitraan vuonna 2012 ja 240 000 hehtolitraan vuonna 2013, ja se voi olla enintään 60 000 hehtolitraa vuodessa ajanjaksolla 1 päivästä tammikuuta 2014 31 päivään joulukuuta 2017, jolloin monopolin on lakattava olemasta olemassa;

b) tukea saavien sinettitislaamoiden tuotannon on vähennyttävä asteittain vuoden 2011 540 000 hehtolitrasta 360 000 hehtolitraan vuonna 2012 ja 180 000 hehtolitraan vuonna 2013. Kaikkien sinettitislaamojen on irtauduttava monopolista viimeistään 31 päivänä joulukuuta 2013. Monopolista irtaantuville sinettitislaamoille myönnetään korvauksena 257,50 euroa hehtolitralta nominaalisia tislausoikeuksia. Kyseinen korvaava tuki on myönnettävä viimeistään 31 päivänä joulukuuta 2013. Se voidaan kuitenkin maksaa useina erinä 31 päivään joulukuuta 2017 saakka;

c) monopolista voidaan myöntää tukea pientislaamoille, joille määritellään tuotannon vakiomäärä, tislaamojen käyttäjille ja hedelmäosuuskuntien tislaamoille 31 päivään joulukuuta 2017, jos tukea saava tuotanto ei ylitä 60 000:ta hehtolitraa vuodessa;

d) tuen, joka maksetaan 1. tammikuuta 2011 ja 31. joulukuuta 2013 välisenä aikana, kokonaismäärä voi olla enintään 269,9 miljoonaa euroa, ja tuen, joka maksetaan 1. tammikuuta 2014 ja 31. joulukuuta 2017 välisenä aikana 2017, kokonaismäärä voi olla enintään 268 miljoonaa euroa; ja

e) Saksan on vuosittain ennen 30 päivää kesäkuuta toimitettava komissiolle edellisvuotta koskeva kertomus monopolin toiminnasta ja sen puitteissa myönnetystä tuesta. Lisäksi vuosina 2013–2016 toimitettaviin vuosikertomuksiin on sisällyttävä asteittaista luopumista koskeva vuosisuunnitelma pientislaamoille, joille määritellään tuotannon vakiomäärä, tislaamojen käyttäjille ja hedelmäosuuskuntien tislaamoille.”

2 artiklaVoimaantulo

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä .

Sitä sovelletaan 1 päivästä tammikuuta 2011.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puheenjohtaja Puheenjohtaja

[1] EUVL C …, s.

[2] EUVL L 299, 16.11.2007, s. 1.